আইন আল-তামরের যুদ্ধ (৬৫৯)

**আইন** **আল তামরের যুদ্ধ** ছিল ৬৫৯ সালে সংঘটিত একটি সামরিক সংঘর্ষ, যা মুয়াবিয়ার দক্ষিণাঞ্চলীয় অভিযানের সময় ইরাকের আইন আল তামর শহরে সংঘটিত হয়। এতে নু'মান ইবনে বশিরের নেতৃত্বে উমাইয়া বাহিনী আইন আল তামরে অবস্থিত আলীর সেনাঘাঁটিতে আক্রমণ করে; কিন্তু আলীর বাহিনীকে দমন করতে ব্যর্থ হয়।

## পটভূমি
নু‘মান ইবন বাশিরকে এর আগেই মুয়াবিয়া ইরাকে পাঠিন। তখন তার সঙ্গে ছিলেন আবু হুরায়রা। তাদের দায়িত্ব ছিল আলির কাছে গিয়ে উসমানের হত্যাকারীদের হস্তান্তরের বিষয়ে জিজ্ঞাসা করা। তখন আলি নু‘মানকে জিজ্ঞাসা করেন, সে কি সেই তিন বা চারজন আনসারদের একজন নয়, যারা আলীর পক্ষ ত্যাগ করে তার বিরোধিতা করেছিল। সরাসরি এই প্রশ্নে নুমান বিব্রত হয়ে পড়েন। নুমান জানান যে, সে আলি ও মুয়াবিয়ার মধ্যে শান্তির পক্ষে অথবা অন্তত আলির পক্ষেই রয়েছেন। কিন্তু বাস্তবে পরিস্থিতি ভিন্ন ছিল। আবু হুরায়রা কোনো ফলাফল ছাড়াই সিরিয়ায় ফিরে যান এবং নু‘মান বাইরে থেকে আলির সমর্থক সেজে তার সঙ্গে এক মাস অবস্থান করে। এরপর সে সেখান থেকে পালিয়ে যায় এবং আইন আল তামর এলাকায় গভর্নর মালিক ইবন কা‘বের হাতে ধরা পড়ে। মালিক ইবন কা‘ব যখন আলীর এই বিষয়ে জানাতে চাইলেন, তখন নু‘মান তাকে অনুরোধ করে যেন তিনি বিষয়টি আলীকে না জানান। কিন্তু মালিক শেষ পর্যন্ত কারযাহ ইবনে কা‘বকে বিষয়টি জানান। কারযা পরামর্শ দেন যে, নু‘মানকে গোপনে পালিয়ে যেতে দেওয়াই উত্তম হবে। এরপর মালিক নু‘মানকে পালানোর জন্য দুই দিনের সময় দেন এবং সতর্ক করে বলেন, নির্ধারিত সময়ের মধ্যে পালাতে না পারলে অচিরেই তার শিরশ্ছেদ করা হবে। পরবর্তীতে ইরাকে দাহহাকের অভিযানের প্রায় দুই মাস পর নু‘মান মুয়াবিয়ার কাছে স্বেচ্ছায় উপস্থিত হয়ে মালিকের বিরুদ্ধে প্রতিশোধ নেওয়ার সুযোগ চায়।

## যুদ্ধ
প্রথম মুয়াবিয়া ২,০০০ সৈন্যের একটি শক্তিশালী বাহিনীসহ নুমান ইবনে বশিরকে আইন আল-তামর নামক স্থানে প্রেরণ করেন। এই স্থানটি ছিল খলিফা আলির একটি গুরুত্বপূর্ণ প্রতিরক্ষা ঘাঁটি, যা মালিক ইবনে কাবের অধীনে পরিচালিত হচ্ছিল। যদিও মালিকের অধীনে মোট ১,০০০ জন যোদ্ধা ছিল, কিন্তু বাস্তবে সেখানে মাত্র ১০০ জন সৈন্য অবস্থান করছিল। মালিক ইবনে কা‘ব দ্রুত খলিফা আলিকে নু‘মান ইবনে বাশিরের অগ্রযাত্রার খবর জানালে তিনি অতিরিক্ত বাহিনী পাঠানোর উদ্যোগ নেন। কিন্তু নানা সীমাবদ্ধতার কারণে তিনি মাত্র ৩০০ জন সৈন্য সংগ্রহ করতে সক্ষম হন। এ অবস্থায় তিনি এক আবেগঘন ভাষণ দেন, যেখানে তিনি নিজের সমর্থকদের নিষ্ক্রিয়তার জন্য হতাশা প্রকাশ করেন এবং নুমানের নেতৃত্বাধীন বাহিনীর বিরুদ্ধে যুদ্ধের আহ্বান জানান।

এই আহ্বানে আদি ইবনে হাতিম সাড়া দেন, যিনি বনু তাঈ গোত্রের নেতা ছিলেন। তিনি ১,০০০ সৈন্যসহ আলির পাশে দাঁড়ানোর অঙ্গীকার করেন। আলি তার বাহিনীকে নুখায়লা নামক স্থানে সমবেত হয়ে প্রস্তুত থাকার নির্দেস দেন। বনু তাঈ ছাড়াও আরো প্রায় ১,০০০ সৈন্য আলির সমর্থনে এসে পৌঁছায়। এদিকে বনু তাঈ বাহিনী মালিক ইবন কা‘আবের নির্দেশের অপেক্ষায় ছিল; কিন্তু মালিক তাদের জানিয়ে দেন যে, অতিরিক্ত সাহায্যের প্রয়োজন নেই। কারণ ইতোমধ্যেই তিনি পরিস্থিতি নিয়ন্ত্রণে আনতে সক্ষম হন। প্রকৃতপক্ষে, মালিক আগে থেকেই সতর্কতামূলক ব্যবস্থা হিসেবে আবদুল্লাহ ইবনে হাওয়ালাকে পাঠিয়ে মিখনাফ ইবনে সুলাইম ও কারযাহ ইবনে কাবের কাছে সহায়তা চান, যাতে কুফা থেকে সাহায্য পৌঁছাতে দেরি হলে বিকল্প উৎস থেকে সহায়তা পাওয়া যায়। মিখনাফ সাহায্যের আশ্বাস দিলেও কারযাহ তেমন সাড়া দেননি। পরবর্তীতে মিখনাফ ইবনে সুলাইম ৫০ জন সৈন্য প্রস্তুত করেন এবং তাদের নেতৃত্ব দেন তার পুত্র আব্দুর রহমান ইবনে মিখনাফ। তারা সন্ধ্যার সময় যুদ্ধক্ষেত্রে এসে পৌঁছায়। ততক্ষণ পর্যন্ত নু‘মানের ২,০০০ সৈন্য মালিকের ছোট বাহিনীকেই পরাস্ত করতে ব্যর্থ হয়। এরপর অতিরিক্ত বাহিনী এসে পৌঁছানোর পর নু'মানের সৈন্যরা মনোবল হারিয়ে পিছু হটতে শুরু করে। মালিক তাদের পিছু ধাওয়া করে আক্রমণ চালান এবং এই সংঘর্ষে নু‘মান ইবন বশিরের বাহিনীর ৩ জন সৈন্য নিহত হয়। এই অভিযানের পর আদি ইবনে হাতিম নুখায়লায় এসে পৌঁছান এবং সেখান থেকে ১,০০০ জন সৈন্য নিয়ে ফোরাত নদীর তীরবর্তী সিরীয় অঞ্চলে পাল্টা অভিযান পরিচালনা করেন। এটি তাঁর প্রতিশোধমূলক ও কৌশলগত এক গুরুত্বপূর্ণ পদক্ষেপ ছিল।

## তথ্যসূত্র

বিষয়শ্রেণী:উমাইয়া খিলাফত জড়িত লড়াই
বিষয়শ্রেণী:উমাইয়া খিলাফতের সামরিক ইতিহাস